REGOLAMENT TAL-KUMMISSJONI (KE) Nru 1147/2008
tal-31 ta' Ottubru 2008
li jemenda r-Regolament (KE) Nru 794/2004 li jimplimenta r-Regolament tal-Kunsill (KE) Nru 659/1999 li jippreskrivi regoli dettaljati għall-applikazzjoni ta' l-Artikolu 93 tat-Trattat tal-KE, rigward il-Parti III 10 ta' l-Anness I tiegħu
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 659/1999 tat-22 ta' Marzu 1999 li jistabbilixxi regoli dettaljati għall-applikazzjoni ta' l-Artikolu 93 tat-Trattat tal-KE (1), u partikolarment l-Artikolu 27 tiegħu,
Billi:
(1)
Ir-Regolament tal-Kummissjoni (KE) Nru 794/2004 tal-21 ta' April 2004 li jimplimenta r-Regolament tal-Kunsill (KE) Nru 659/1999 li jistabbilixxi regoli dettaljati għall-applikazzjoni ta' l-Artikolu 93 tat-Trattat tal-KE (2) stabbilixxa formola obbligatorja u komprensiva għan-notifikazzjoni ta' l-Għajnuna mill-Istat.
(2)
Wara l-adozzjoni mill-Kummissjoni tal-linji gwida l-ġodda dwar l-Għajnuna mill-Istat għall-protezzjoni ambjentali (3) huwa meħtieġ li tiġi modifikata parti mill-formola ta' notifikazzjoni annessa mar-Regolament (KE) Nru 794/2004.
(3)
Ir-Regolament (KE) Nru 794/2004 għalhekk għandu jiġi emendat f'dan is-sens,
ADOTTAT DAN IR-REGOLAMENT:
Artikolu 1
Il-parti III.10 ta' l-Anness I tar-Regolament (KE) Nru 794/2004 tinbidel bl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 31 ta' Ottubru 2008.